Սուրբ Գրիգոր Լուսավորիչ եկեղեցի (Դնեպր)

Անվան այլ կիրառումների համար տե՛ս՝ Սուրբ Գրիգոր Լուսավորիչ եկեղեցի (այլ կիրառումներ) Սուրբ Գրիգոր Լուսավորիչ եկեղեցի, Դնեպր քաղաքում գտնվող կրոնական կառույց։ Պատկանում է Մայր Աթոռ Սուրբ Էջմիածնի Ուկրաինայի հայոց թեմին, գտնվում է Ուկրաինայի Դնեպրոպետրովսկի մարզում։ Համակարգում է Դնեպր քաղաքում բնակվող առաքելական ուկրաինահայության հոգևոր կյանքը։ Համարվում է Արևելյան Եվրոպայի ամենախոշոր հայկական եկեղեցին։ Պատմություն Դնեպրոպետրովսկի մարզի արդի հայ համայնքը ձևավորվել է 1990-ական թվականներին: 1991 թվականին տոեղծվել է սուրբ Գրիգոր Լուսավորչի անվան հայկական մշակույթի ընկերությունը (նախագահ՝ Գարեգին Հարությունով): Հետագա տարիներին ստեղծվել են Դնեպրոպետրովսկի հայկական մշակութային մարզային ընկերության բաժանմունքներ Պավլոգրադ, Նիկոպոլ, Մարգանեց և այլ քաղաքներում: 1996 թվականին ստեղծվել են Կանանց խորհուրդը և սուրբ Գրիգոր Լոաավորչի անվան հայկական մշակութային մարզային ընկերության երիտասարդական կենտրոնը: 1997 թվականի հունիսին հաստատվել է Հայ առաքելական եկեղեցու Դնեպրոպետրովսկի կրոնական համայնքի կանոնադրությունը: 21-րդ դարի սկզբին Դնեպրոպետրովսկի մարզում ապրում էր շուրջ 20 հազար հայ: Դնեպր քաղաքի № 2 և 72 միջնակարգ դպրոցների համակարգում գործում են հայկական կիրակնօրյա դպրոցներ: Ամիսը մեկ անգամ եթեր է հեռարձակվում «Բարև ձեզ» հայկական ծրագիրը: Եկեղեցի Սուրբ Գրիգորի Լուսավորիչ կեղեցին հիմնադրվել է 2003 թվականին Դնեպր քաղաքի հայ համայնքի ղեկավարների աջակցությամբ։ Ակտիվ շինարարությունը սկսվել է 2010 թվականին։ Հիմնական կառույցն ավարտվել է 2017 թվականին, գմբեթավոր խաչերը օծվել են նույն թվականին՝ Սիմեոն եպիսկոպոսի մասնակցությամբ։ Եկեղեցու օծումը տեղի է ունեցել 2018 թվականի մարտի 17-ին Ամենայն հայոց կաթողիկոս Գարեգին Բ-ի ձեռամբ։ Ճարտարապետություն Շենքը կառուցվել է հայկական եկեղեցական ճարտարապետության ավանդույթներով և երեսպատված հատուկ դեղձի երանգի հրաբխային տուֆ քարով, որը առաքվել է անմիջապես Հայաստանից։ Տաճարի ճարտարապետներն են Վարուժան Հայրապետյանը, Խաչիկ Դանիելյանը և Սամվել Մակյանը։ Շենքի ճակատի զարդանախշերն ու ֆիգուրները պատրաստել է հայ վարպետ Խաչատրուր Հարությունովը։ Եկեղեցուն կից է զանգակատունը։ Կիրակնօրյա ժամերգությունը կատարվում է ամեն կիրակի ժամը 11:00-ին: Եկեղեցում գործում է հայկական կիրակնօրյա դպրոց։ Տես նաև Սուրբ Գրիգոր Լուսավորիչ եկեղեցի (Օդեսա) Ծանոթագրություններ